༄༅། །དབང་ཕྱུག་འབུམ་གྱི་དྲིས་ལན་མཆན་ཅན་བཞུགས།
༄༅། ། དྲིས་པའི་ལན་རྣམ་པར་ངེས་པ་ཞེས་བྱ་བ། བླ་མ་དང་འཇམ་པའི་
དབྱངས་ལ་ཕྱག་འཚལ་ལོ། །གང་གི་མཁྱེན་བརྩེ་ཕུལ་བྱུང་ཞིང༌། །མཐུ་དང་ཕྲིན་
ལས་མཐའ་ཡས་པས། །རྟག་པར་གཞན་གྱི་དོན་མཛད་པའི། །འགྲོ་བའི་བླ་མ་ལ་
ཕྱག་འཚལ། །བློ་གསལ་བླ་མ་ལ་གུས་པའི། །དབང་ཕྱུག་འབུམ་ཞེས་བྱ་བ་
ཡིས། །བསམ་པ་དགེ་བས་དྲིས་པའི་ལན། །དྲི་མེད་ལུང་བཞིན་འདིར་བཤད་
བྱ། ཐུབ་པ་བྱང་ཆུབ་སེམས་དཔ༵འ་སངས་རྒྱས་པའི། །ས་ཡི་མཚམས་ནི་གང་ལ་བཞེད། །ཤཱཀྱ་ཐུབ་པ་
སངས་རྒྱས་པའི། །དུས་ནི་བསྐལ་པ་གྲངས་མེད་སྟོནན། །འདིར་ནི་ཚེ་ལོ་བརྒྱ་པ་
ལ། །བྱང་ཆུབ་བརྙེས་པ་སྤྲུལ་པ་ཡིན། །ཆོས་ཀྱི་ཕུང་པོ་བརྒྱད་ཁྲི་དང་། །བཞི་སྟོང་ཕུང་པོའི་
ཚད་གང་ཡིན། །རྗོད་བྱེད་རབ་བྱེད་འདུས་པ་ཡི། །བརྗོད་བྱའི་རྣམ་གྲངས་མང་
སྟོན་པའི། །ངག་རྒྱུན་གཅིག་གིས་བསྡུས་པའི་གཞུང༌་། །ཕུང་པོ་ཉིད་ཡིན་དེ་ཡི་
ཚད། །གཅིག་ཏུ་ངེས་པ་ཡོད་མ་ཡིན། །སྤང་བྱ་ཉོན་མོངས་གསུམ་སྤོང་ཞིང༌་། །
བརྗོད་བྱ་བསླབ་པ་གསུམ་སྟོན་པའི། །རྗོད་བྱེད་སྡེ་སྣོད་རྣམ་པ་གསུམ། །སོ་སོ་བ་
དང་སྤྱིར་སྟོན་པ། །བརྒྱད་ཁྲི་བཞི་སྟོང་ཡོད་ཅེས་གྲགས། །སྔགས་དང་ཕ་རོལ་ཕྱིན་པ་
ཡི། །ལམ་དང་འབྲས་བུའི་ཁྱད་པར་གང་། །བྱང་ཆུབ་སེམས་ཀྱི་གཞི་བརྟན་ནས། །སྟོང་ཉིད་
སྙིང་རྗེའི་ལམ་གྱིས་ནི། །སྤངས་རྟོག་ཕུན་ཚོགས་བཅུ་གཅིག་པ། །སྒྲུབ་པ་ཕ་རོལ་
ཕྱིན་པའི་ལུགས། །སྨིན་བྱེད་དབང་གིས་གཞི་བཟུང་ནས། །རིམ་གཉིས་ཡན་ལག་
བཅས་པ་ཡིས། །སྤངས་རྟོགས་བདེ་ཆེན་བཅུ་གསུམ་པ། །སྒྲུབ་པ་སྔགས་ཀྱི་རྣམ་
138

དབང་ཕྱུག་འབུམ་གྱི་དྲིས་ལན་མཆན་ཅན།
གཞག་ཡིན། །བསྐལ་བཟང་སངས་རྒྱས་ཐམས་ཅད་ཀྱིས། །སྔགས་ཀྱི་ཐེག་པ་གསུངས་ལགས་
སམ། །བསྐལ་བཟང་སངས་རྒྱས་ཐམས་ཅད་ཀྱིས། །གདུལ་བྱ་མཆོག་ལ་གསང་སྔགས་
གསུངས། །མཚན་བརྗོད་དགོངས་པ་དེ་ཉིད་ཡིན། །ཐུན་མོང་བ་ཡི་འཁོར་རྣམས་
ལ། །ཤཱཀྱ་ཐུབ་པ་ཁོ་ནས་གསུངས། །གསང་འདུས་དགོངས་པ་འདི་ཡིན་ནོ།རྒྱུད་སྡེ་
མི་ཡི་ཡུལ་འདིར་ནི། །དར་ལུགས་མདོར་བསྟན་ཇི་ལྟར་ལགས། །གདུལ་བྱའི་སྐལ་བའི་དབང་བཞིན་
དུ། །སྔོན་ཚེ་ཐུབ་པས་སྤྲུལ་པ་ཡི། །དཀྱིལ་འཁོར་མངོན་པར་སྤྲུལ་མཛད་ནས། །ལྷ་
དང་གྲུབ་པ་རིག་འཛིན་དང༌། །མཁའ་འགྲོ་སོགས་ལ་གསང་བར་བཤད། །དེ་དག་
རྣམས་ཀྱིས་སྐལ་ལྡན་གྱི། །མི་རྣམས་ལ་ནི་སོ་སོ་ཡི། །སྐལ་བ་ཇི་བཞིན་སྨིན་བྱས་
ནས། ། རྒྱུད་དང་མན་ངག་སོ་སོར་གསུངས། །དེ་དག་རྣམས་ལས་རབ་བརྒྱུད་
ནས། །མི་ཡི་ཡུལ་དུ་གསལ་བར་གྱུར། །འདི་ཡི་དབྱེ་བ་དཔག་མེད་ཕྱིར། །འདི་
ཉིད་དོ་ཞེས་སུས་བརྗོད་སྤོབས། །དེ་ལྟ་མོད་ཀྱི་བླ་མེད་ཚུལ། །ཕལ་ཆེར་ནུབ་ཕྱོགས་
ཨུ་རྒྱན་དུ། །ཨིནྡྲ་བྷུ་ཏིས་གསལ་བར་བྱས། །རྒྱུད་སྡེ་འོག་མ་ཕལ་ཆེ་བ། །འཕགས་
པའི་ཡུལ་གྱི་ཤར་ལྷོ་རུ། །རབ་གསལ་ཟླ་བ་ཞེས་བྱ་བ། །རྒྱལ་པོ་མཆོག་གིས་གསལ་
བར་བྱས། །ཙེ་ལུ་པ་ལ་སོགས་པ་ཡིས། །ཤམྦྷ་ལ་ལ་སོགས་པ་རུ། །འཕགས་པ་
རྣམས་ལས་ཐོས་པའི་ཚུལ། །ཀུན་ཏུ་གསལ་བར་བྱས་པའང་ཡོད།སེམས་ཅན་དཔག་མེད་
གྲོལ་གྱུར་ཀྱང༌། །འཁོར་བ་འཕེལ་འགྲིབ་མེད་པ་ཅི། །ཕྲི་དང་བསྣན་པ་འཕེལ་འགྲིབ་
བཅས། །ཚད་ལྡན་པ་ལ་འཐད་པ་སྟེ། །སེམས་ཅན་གྲངས་ལ་ཚད་མེད་ཕྱིར། །གྲོལ་
བས་ཉུང་བར་ག་ལ་འགྱུར། ། སྲིད་པ་བར་དོ་བརྫུས་ཏེ་སྐྱེ། །སྐྱེ་འགྱུར་ལས་ཀྱི་གཞན
དབང་སྟེ། །དེ་ཡི་བག་ཆགས་སྔར་སད་ཕྱིར། །གང་དུ་སྐྱེ་འགྱུར་བྱད་གཟུགས་
ཅན། །གལ་ཏེ་གང་ཟག་གཞན་གྱི་མཐུས། །སྐྱེ་བ་ཡོངས་སུ་བསྒྱུར་བྱེད་ན། །གང་
དུ་བསྒྱུར་བ་དེ་གཟུགས་སུ། །དེ་ཡང་ཡོངས་སུ་འགྱུར་བ་ཅན། །དུས་ནི་ཕལ་ཆེར་
139

ས་སྐྱ་བཀའ་འབུམ། ༼ར》 འགྲོ་མགོན་ཆོས་རྒྱལ་འཕགས་པའི་གསུང་རབ་གླེགས་བམ་བཞི་པ།
ཞག་བདུན་ནོ། །བདུན་ཕྲག་བདུན་པའང་ཡོད་ཅེས་གྲགས། །ལས་ཀྱི་འཕེན་པ་
དྲག་ཞན་གྱིས། །མཚམས་མེད་པའང་འབྱུང་འགྱུར་ཞིང༌། །ལོ་དང་བསྐལ་པར་
གནས་པར་བཤད།
།དེ་ཕྱིར་གཅིག་ཏུ་ངེས་པ་མེད།ཚེ་འདིའི་འཁྲི་བ་གཅོད་པའི་ཐབས། །ཉམས་
མྱོང་ལག་ལེན་ཇི་ལྟར་བདེ། །སྡུག་བསྔལ་བ་ལ་སྡུག་བསྔལ་དང༌་། །སྟོང་པ་ཉིད་ལ་སྟོང་
ཉིད་དང་། །བདེ་བ་ལ་ནི་བདེ་བའི་རྒྱུར། །ཤེས་ན་ཚེ་འདིའི་འཁྲི་བ་ཅི། །བཀའ་རྒྱུད་
བླ་མའི་ཞབས་ཏོག་ཏུ། །ཚུལ་ལུགས་ཇི་ལྟར་སྤྱད་ན་འགྱུར། །ནུས་པ་ཡོད་ན་ཆོས་བཞིན་དུ། །གཞན་
དོན་བརྩོན་པས་བསྟན་པའི་རྒྱུན། །གནས་པར་བྱེད་པ་བླ་མ་དང་། །རྒྱལ་བ་མཉེས་
བྱེད་དང་པོ་ཡིན། །གཞན་དོན་སྒྲུབ་པའི་མཐུ་དམན་ན། །སྒྲུབ་ལ་བརྩོན་པས་རང་
དོན་ལ། །གཞོལ་བ་མཉེས་བྱེད་གཉིས་པ་སྟེ། །ཟང་ཟིང་མཆོད་པ་གསུམ་པ་
ཡིན། །དབེན་པར་ཉམས་ལེན་བྱེད་པ་དང་། །འཆད་ཉན་བྱེད་པ་གང་ཁྱད་འཕགས། །དང་པོ་སྒྲོ་
འདོགས་གཅོད་པ་དང་། །གཞན་དོན་བསྒྲུབ་ན་ཉན་བཤད་བྱ། ། ཕྱིས་ནས་རྟོགས་
པ་བསྐྱེད་པ་དང༌། །རང་གི་དོན་ལ་སྒྲུབ་པ་མཆོག །ཁྱོད་དང་ཁྱོད་འདྲ་གང་ཡིན་
པས། །སྒྲུབ་ལ་ནན་ཏན་བྱ་བར་རིགས། །བསམ་གཏན་བཟླས་སྒོམ་བྱ་བ་དང་། །གཞུང་ལུགས་
བལྟས་པ་བོགས་གང་ཆེ། །དངོས་གཞི་བསམ་གཏན་བཟླས་བརྗོད་བརྩོན། །སྐྱོ་དང་ཐེ་
ཚོམ་བསལ་བ་དང་། །དད་དང་ངེས་ཤེས་བསྐྱེད་པའི་ཕྱིར། །བར་སྐབས་དག་ཏུ་
གཞུང་ལུགས་བལྟ། མདོ་སོགས་ཁ་ཏོན་བྱེད་པ་དང་། །སྔགས་ཀྱི་བཟླས་པའི་ཁྱད་པར་གང་། །ཀློག་པ་
དང་ནི་ཁ་ཏོན་བས། །བཟླས་བརྗོད་ཕན་ཡོན་ཆེ་བར་གསུངས། །རྩེ་གཅིག་སྒྲུབ་པ་བྱེད་
པ་ལ། །ལམ་མཆོག་བགྲོད་ཚུལ་གང་གིས་བདེ། །དམ་ཚིག་སྡོམ་པའི་གཞི་བརྟན་ཞིང༌། །བསྐྱེད་
པའི་རིམ་པ་མཉམ་གཞག་ནས། །རྗེས་ཐོབ་བདག་གཞན་ལྷར་རིག་པས། །ལོངས་
སྤྱོད་པ་ཡི་མཆོད་པས་མཆོད། །སྔགས་ཀྱིས་རྒྱལ་བའི་ཐུགས་བསྐུལ་ཞིང༌། །དགེ་
ཀུན་གཞན་གྱི་དོན་དམིགས་ནས། །སྨོན་ལམ་བཟང་པོས་ཡོངས་བསྒྱུར་ན། །རྒྱ་
140-

དབང་ཕྱུག་འབུམ་གྱི་དྲིས་ལན་མཆན་ཅན།
ཆེན་སྒྲུབ་པའི་རིམ་པ་སྟེ། །རང་སེམས་གདོད་ནས་རྣམ་དག་པ། །བླ་མའི་ཐུགས་
དང་གཉིས་མེད་པར། །ཤེས་ན་རྟག་ཏུ་མཉམ་འཇོག་པ། །ཟབ་མོ་བསྒྲུབ་པའི་རིམ་
པ་ཡིན། །ལུས་ལ་གནད་དུ་བསྣུན་པའི་ཐབས། །ཤིན་ཏུ་ཟབ་མོ་ཡོད་མོད་
ཀྱི། །སྒྲུབ་པར་དཀའ་ཞིང་གེགས་མང་ཕྱིར། །རེ་ཞིག་མོས་པ་ཙམ་དུ་བྱ། །ལམ་ལ་
འབད་པར་བྱེད་པའི་ཚེ། །དགེ་སྦྱོར་ཁྲིགས་ཆགས་ཇི་ལྟར་བགྱི། ། ཐོ་རངས་རླུང་སེམས་དྭངས་པའི་
ཕྱིར། །ཟབ་མོ་ཏིང་འཛིན་བསྒོམ་པར་བྱ། །ལངས་ནས་ཁྲུས་སོགས་སྔོན་འགྲོ་
བས། །ཡན་ལག་བདུན་པས་རྒྱུད་སྦྱངས་ནས། །ཆོས་བཞིན་ཁ་ཟས་ལེགས་སྤྱད་
དེ། །ཉིན་པར་ཁ་ཏོན་བཟླས་བརྗོད་དང༌། །གཏོར་མ་ཆུ་སྦྱིན་ལ་སོགས་པ། །གཙོ་
བོར་ལུས་ངག་དགེ་སྦྱོར་བྱ། །སྲོད་ལ་ཐུབ་པས་བདུད་བཏུལ་ཕྱིར། །སྲུང་བའི་འཁོར
ལོ་བརྟན་བསྒོམས་ནས། །རིམ་གཉིས་བཟླས་བཅས་སྔོན་འགྲོ་བས། །མདུན་གྱི་ཏིང་
འཛིན་དཀྱིལ་འཁོར་ལས། །དབང་བསྐུར་རིན་ཆེན་བླང་བར་བྱ། །ཉལ་བའི་རྣལ་
འབྱོར་དང་འབྲེལ་བའི། །འཆི་ཁ་མ་ཡི་གདམས་ངག་ནི། །གཉིད་ལོག་ཚེ་ན་བསྒོམ་
བྱ་ཞིང༌། ། འདུན་པ་སྔོན་དུ་འགྲོ་བ་ཡིས། །རྨི་ལམ་ན་འང་ཆོས་རྣམས་ཀུན། །རྨི་
ལམ་ཉིད་དུ་ཤེས་བྱ་ཞིང་། །དེ་ཡང་ལྷ་དང་བླ་མ་དང༌། །བདག་ཉིད་རྗེས་སུ་དྲན་
པར་བྱ། །སད་པའི་ཚེ་ན་འོད་གསལ་ལས། །ཟུང་འཇུག་ཆེན་པོར་ལྡང་བར་
བྱ། །དུས་རྣམས་ཀུན་ཏུ་བླ་མ་དང༌་། །འབྲལ་མེད་ལམ་གྱི་སྙིང་པོ་ཡིན། །ཉམས་
སུ་བླང་བའི་རིམ་པ་འདིས། །རྣལ་འབྱོར་དུས་ཀུན་འདའ་བར་བྱ། །བསྐྱེད་རིམ་རྣམ་
རྟོག་ཡིན་པས་ན། །འཆིང་འགྱུར་བྱ་བ་ཇི་ལྟར་ལགས། །བསྐྱེད་རིམ་རྟོག་པ་ཡིན་མོད་ཀྱི། །ཁྱེའུས་
ཁྱེའུ་འབྱིན་པ་བཞིན། །རྟོག་པས་རྟོག་པ་སེལ་བའི་ཕྱིར། །གྲོལ་བའི་ཐབས་ཀྱི་མཆོག་
ཡིན་ནོ། །རིག་པའི་དབང་ལྔ་དབང་རྫས་ལ། །མཚོན་བྱ་སོ་སོ་ཇི་ལྟར་སྦྱོར། །རིག་པའི་དབང་ལྔ་
བསྐུར་བའི་རྗེས། །ཡེ་ཤེས་ལྔ་ཡི་མཚོན་བྱེད་ཡིན། །འདི་ཡི་རྒྱུ་མཚན་མང་ཡོད་
141

ས་སྐྱ་བཀའ་འབུམ། ༼ར》 འགྲོ་མགོན་ཆོས་རྒྱལ་འཕགས་པའི་གསུང་རབ་གླེགས་བམ་བཞི་པ།
ཀྱི། །མདོར་བསྡུས་དེ་ཙམ་ཤེས་པར་གྱིས། །རྒྱལ་བ་རིགས་ལྔར་གསུངས་པ་ནི། །ལོངས་སྐུའམ་
སྤྲུལ་སྐུ་གང་དུ་བཞེད། །ཡེ་ཤེས་ལྔ་ནི་མཚོན་པའི་ཕྱིར། །རིགས་ལྔ་མཆོག་ནི་སྤྲུལ་
པ་སྟེ། །གདུལ་བྱ་མཆོག་གི་ངོ་བོར་སྣང༌། །ལོངས་སྐུར་བཤད་པ་མཆོག་ལ་
དགོངས། ། རིགས་ལྔ་ཆོས་གོས་གཙུག་ཏོར་ཅན། །འདི་འདྲ་གསུངས་པ་བདོག་ལགས་སམ། །རིགས་
ལྔ་དགེ་སྦྱོང་ཆ་ལུགས་སུ། །དམ་པའི་གསུང་ལས་འབྱུང་བ་མཐོང་། །ལུང་ལས་
བཤད་པ་ངས་མ་མཐོང་། །འོན་ཀྱང་དེ་ཉིད་བསྡུས་པ་ལས། །སངས་རྒྱས་བྱང་ཆུབ་
སེམས་དཔའ་རྣམས། །ཇི་ལྟར་དགའ་བའི་སྐུ་དང་ནི། །ཆ་ལུགས་ཅན་ཞེས་གསུངས་
པའི་ཕྱིར། །དགེ་སྦྱོང་ཚུལ་ལ་འང་འགལ་བ་མེད། །དམ་པ་རིགས་བརྒྱའི་རྣམ་དབྱེ་ནི། །མདོར་
བསྡུས་དབྱེ་ལུགས་གང་གིས་བྱེད། །སངས་རྒྱས་རིགས་ལྔ་རེ་རེ་ཡང༌། །ཡེ་ཤེས་ལྔ་ལྔའི་བདག་
ཉིད་ཅན། །ཡེ་ཤེས་རེ་རེ་གཞན་དོན་གྱིས། །དབྱེ་ན་ཚད་མེད་བཞི་བཞི་པོ། །དེ་
ཕྱིར་དེ་དག་རིགས་རྣམས་བརྒྱ། །འདི་ནི་འབྲས་བུའི་དབྱེ་བ་སྟེ། །རྒྱུ་དང་ལམ་ཡང་
འདིས་དཔྱད་བྱ། །ཞི་བའི་ལྷ་ནི་བཞི་བཅུ་གཉིས། །ཁྲོ་བོ་ལྔ་བཅུ་རྩ་བརྒྱད་
ལ། །དམ་པ་རིགས་བརྒྱ་ཡིན་ནོ་ཞེས། །རྙིང་མ་བ་རྣམས་སྨྲས་མོད་ཀྱི། །འཕགས་
པའི་ཡུལ་ནས་བྱུང་བ་ཡི། །རྒྱུད་སྡེ་རྣམས་ལ་དེ་མ་གྲགས། །རྒྱལ་བའི་རྣམ་འཕྲུལ་གཅིག་
ཉིད་ལ། །ལྷ་རྣམས་དངོས་གྲུབ་ཉེ་རིང་ཅི། །རྒྱལ་བའི་རྣམ་འཕྲུལ་གཅིག་ཉིད་ལ། །རྣམ་པའི་
རྟེན་ཅིང་འབྲེལ་འབྱུང་དང༌། །སྒྲུབ་པོའི་ལས་ཀྱི་དངོས་གྲུབ་ལ། །ཉེ་རིང་འབྱུང་
ཞིང་དེ་ཡང་ནི། །ཐུན་མོང་ལྷ་ལ་སྒྲོལ་མ་དང༌། །ཐུན་མོང་མིན་ལ་བདེ་བའི་
མཆོག །ཤིན་ཏུ་བསྒྲུབ་ཐག་ཉེའོ་ཞེས། །བླ་མ་མཆོག་གི་གསུང་ལས་བྱུང་། ། སྒྲོལ་
མ་ལྟ་བུའི་སྒོམ་བཟླས་དང་། །བདེ་དགྱེས་དངོས་གྲུབ་ཁྱད་པར་ཅི། །སྒྲོལ་མ་ལ་སོགས་ཐུན་མོང་
གི། །དངོས་གྲུབ་སྒྲུབ་པའི་ལྷ་རུ་གསུངས། །དགེས་རྡོར་བདེ་མཆོག་ལ་སོགས་
པ། །མཆོག་གི་གོ་འཕང་ཐོབ་བྱེད་ཡིན། །ཕྱག་མཚན་བརྒྱད་ནི་དབང་ཕྱུག་བརྒྱད། །དེ་བརྒྱད་
142

དབང་ཕྱུག་འབུམ་གྱི་དྲིས་ལན་མཆན་ཅན།
ངོས་འཛིན་ཇི་ལྟར་ལགས། །དབང་ཕྱུག་བརྒྱད་ནི་ཟླ་གྲགས་ཀྱིས། །རྣམ་གཞག་གཞན་
དུ་བཤད་མོད་ཀྱི། །ཕྱག་མཚན་བརྒྱད་ཀྱི་དག་པ་ནི། །མི་ཐུབ་ཟླ་བའི་ཞལ་སྔ་
ནས། །ས་ནི་དང་པོ་ནོར་སྦྱིན་མཐའ། །ཞེས་གསུངས་དོན་ནི་འབྱུང་བཞི་དང་། །ཉི་
ཟླ་ཚེ་དང་ནོར་རྣམས་ལ། །དབང་བསྒྱུར་བརྒྱད་ནི་དབང་ཕྱུག་གོ། །བདག་གནས་རྣལ་
འབྱོར་གསུམ་གསུངས་པའི། །བདག་དང་རྣལ་འབྱོར་ཁྱད་པར་གང་། །བདག་གནས་རྣལ་འབྱོར་གསུམ་
གསུངས་པ། །བདག་ནི་སྒྲུབ་པོ་ཉིད་ཡིན་ཏེ། །རྣལ་འབྱོར་ཏིང་འཛིན་ཉིད་དུ་
འདོད། །ཏིང་འཛིན་བསྐྱེད་པའི་གེགས་བསལ་ཕྱིར། །རྣལ་འབྱོར་བསྲུང་བར་
གསུངས་པ་ཡིན། །གནས་ནི་གང་དུ་བསྒྲུབ་པའི་ཡུལ། །ལྷ་ཡི་དམིགས་པ་མི་གསལ་
ན། །ཐབས་ཚུལ་གང་གིས་གསལ་བ་ཡིན། །ལྷ་ཡི་དམིགས་པ་གསལ་བའི་ཐབས། །སྤྱན་སོགས་
སྐུ་ཡི་ཆ་ཤས་ལ། །གོམས་པར་བྱས་ནས་སློབ་པ་དང་། །བྲིས་པ་ལ་སོགས་མེ་ལོང་
ལ། །ཤར་བའི་གཟུགས་བརྙན་ལ་དམིགས་ཏེ། །དེ་དང་འདྲ་བར་སྒོམ་པ་
ཡིན། །རིམ་གྱིས་དམིགས་པ་གསལ་བར་འགྱུར། །རྒྱས་པར་གཞན་ལས་ཤེས་པར་
གྱིས། །དབེན་པར་སྐྱོ་བ་སྐྱེས་པ་ན། །ཚུལ་ལུགས་ཇི་ལྟར་སྤྱད་པར་བགྱི། །སྙིང་རྗེ་བདེ་བ་སྒོམ་པ་
དང་། །ཁ་ན་མ་ཐོ་མེད་པ་ཡི། །འདོད་པའི་ཡོན་ཏན་སྤྱོད་པ་དང༌་། །ཆོས་ཀྱི་
གཏམ་དང་མདོ་སོགས་ལ། །བལྟ་བས་སྐྱོ་བ་བསལ་བར་བྱ། །ཇི་ལྟར་འོས་པའང་
རང་གིས་དཔྱད། །ནད་དང་ཟུག་རྔུས་ཉེན་པ་ལ། །གཉེན་པོ་ཉམས་ལེན་ཇི་ལྟར་ཡིན། །ནད་དང་
ཟུག་རྔུ་གློ་བུར་གྱི།